钦定古今图书集成/明伦汇编/氏族典/第025卷 > 冯瑮
## 钦定古今图书集成/明伦汇编/氏族典/第025卷 > 冯瑮

按《万姓统谱》：瑮，慈谿人。父高年失明，病在床褥，凡十
五年，瑮事之惟谨。家素贫，每食必备甘旨。里人王铎
素重瑮，延之家塾，每有珍味，瑮辄不食。铎觉之，必先
馈其父然后馔，瑮始食。父有老婢卧病，为奉汤药，如
事所生。或讶之，瑮曰：“吾父存日，赖其周旋，忘之是忘
吾父，吾岂忍？”知县贾奭雅重其行，欲以闻。瑮曰：“此子
行之常，若以希褒锡，是市名也。”力辞。